title: Komisijas Īstenošanas regula (ES) 2019/663 (2019. gada 25. aprīlis), ar ko 300. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  26.4.2019

                  LV

                  Eiropas Savienības Oficiālais Vēstnesis

                  L 112/19

         KOMISIJAS ĪSTENOŠANAS REGULA (ES) 2019/663
         (2019. gada 25. aprīlis),
         ar ko 300. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 5. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2019. gada 17. aprīlī nolēma grozīt vienu ierakstu to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Apvienoto Nāciju Organizācijas Drošības padomes Sankciju komiteja 2019. gada 22. aprīlī nolēma svītrot vienu ierakstu no to personu, grupu un organizāciju saraksta, uz kurām jāattiecina līdzekļu un saimniecisko resursu iesaldēšana.

                     (4)

                     Tādēļ attiecīgi būtu jāgroza Regulas (EK) Nr. 881/2002 I pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. aprīlī

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītājs

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikumu groza šādi:

                        1)

                        sadaļā “Fiziskās personas” personas identifikācijas datus ierakstā “Zulkarnaen (alias a) Zulkarnan, b) Zulkarnain, c) Zulkarnin, d) Arif Sunarso, e) Aris Sumarsono, f) Aris Sunarso, g) Ustad Daud Zulkarnaen, h) Murshid). Dzimšanas datums: 1963. gads. Dzimšanas vieta: Gebangas ciems, Masarana, Sragena, Vidusjava, Indonēzija. Valstspiederība: Indonēzijas.” aizstāj ar šādiem: “Aris Sumarsono (augstas kvalitātes alias: a) Zulkarnan, b) Zulkarnain, c) Zulkarnin, d) Arif Sunarso, e) Zulkarnaen, f) Aris Sunarso, g) Ustad Daud Zulkarnaen; zemas kvalitātes alias: Murshid). Dzimšanas datums: 1963. gads. Dzimšanas vieta: Gebangas ciems, Masarana, Sragena, Vidusjava, Indonēzija. Valstspiederība: Indonēzijas. Regulas 7.d panta 2. punkta i) apakšpunktā minētais paziņošanas datums: 16.05.2005.”;

                        2)

                        sadaļā “Fiziskās personas” svītro šādu ierakstu: “Fethi Ben Hassen Ben Salem

                              Al-Haddad
                            (alias a) Fethi ben Assen Haddad, b) Fathy Hassan al Haddad). Adrese: a) 184 Via Fulvio Testi, Cinisello Balsamo (MI), Itālija, b) 1 Via Porte Giove, Mortara (PV), Itālija (pastāvīgā dzīvesvieta). Dzimšanas datums: a) 28.6.1963. b) 28.3.1963. Dzimšanas vieta: Tataouene, Tunisija. Valstspiederība: Tunisijas. Pases Nr.: L183017 (Tunisijas pase, izdota 14.2.1996., derīga līdz 13.2.2001.). Cita informācija: Itālijas nodokļu maksātāja reģistrācijas numurs: HDDFTH63H28Z352V. Regulas 2.a panta 4. punkta b) apakšpunktā minētais datums: 17.3.2004.”


title: Komisijas Īstenošanas regula (ES) 2019/705 (2019. gada 2. maijs) par atsevišķu preču klasifikāciju kombinētajā nomenklatūrā

text:
                  8.5.2019

                  LV

                  Eiropas Savienības Oficiālais Vēstnesis

                  L 120/8

         KOMISIJAS ĪSTENOŠANAS REGULA (ES) 2019/705
         (2019. gada 2. maijs)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 2. maijā

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Plastmasas vilciņš ar palaidēju un rāvējauklu.
                        Vilciņu iekustina ar palaidēju un rāvējauklu. To var izmantot patstāvīgi cilvēku izklaidei. Alternatīvi divas vai vairākas personas var izmantot divus vai vairākus izstrādājumus (palaišanai speciālā bļodveida arēnā, ko uzrāda atsevišķi), un šīs personas sacenšas, kurš izsitīs pretinieka vilciņu.
                        Sk. attēlu (*1).

                        9503 00 95

                        Klasifikācija ir noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 9503 00  un 9503 00 95  formulējumu.
                        Izstrādājums ir vilciņš, ko uzskata par pozīcijas 9503 00  rotaļlietu (sk. arī Harmonizētās sistēmas skaidrojumu par pozīciju 9503 , (D), (xix)). Izstrādājumam ir objektīvas pazīmes kā rotaļlietai, kas paredzēta cilvēku izklaidei.
                        Lai gan šo izstrādājumu var izmantot sacensībām starp divām vai vairākām personām, šāds lietojums nav saistīts ar izstrādājuma objektīvajām pazīmēm, kad to uzrāda atsevišķi (bez speciālās arēnas). Tāpēc to nav iespējams klasificēt pozīcijā 9504  pie izstrādājumiem istabas spēlēm.
                        Tāpēc izstrādājums klasificējams ar KN kodu 9503 00 95  pie citādām rotaļlietām no plastmasas.

               (*1)  Attēls pievienots tikai informācijai.


title: Komisijas Īstenošanas regula (ES) 2019/1670 (2019. gada 1. oktobris), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – Grana Padano (ACVN)

text:
                  7.10.2019

                  LV

                  Eiropas Savienības Oficiālais Vēstnesis

                  L 256/6

         KOMISIJAS ĪSTENOŠANAS REGULA (ES) 2019/1670
         (2019. gada 1. oktobris),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Grana Padano” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Itālijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Grana Padano”, kas reģistrēts saskaņā ar Komisijas Regulu (EK) Nr. 1107/96 (2), kurā grozījumi izdarīti ar Komisijas Īstenošanas regulu (ES) Nr. 584/2011 (3).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (4).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Grana Padano” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 1. oktobrī

                  Komisijas

                  un tās priekšsēdētāja vārdā

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  Komisijas 1996. gada 12. jūnija Regula (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Padomes Regulas (EEK) Nr. 2081/92 17. pantā (OV L 148, 21.6.1996., 1. lpp.).

            (3)  Komisijas 2011. gada 17. jūnija Īstenošanas regula (ES) Nr. 584/2011, ar ko apstiprina specifikācijas grozījumus, kuri nav maznozīmīgi, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Grana Padano (ACVN)) (OV L 160, 18.6.2011., 65. lpp.).

            (4)  OV C 188, 4.6.2019., 3. lpp.


title: Komisijas Īstenošanas regula (ES) 2019/1718 (2019. gada 14. oktobris), ar ko aizsargā tradicionālos apzīmējumus Opolo, Vrhunsko vino s kontroliranim zemljopisnim podrijetlom (Vrhunsko vino KZP), Kvalitetno biser vino, Mlado vino, Vrhunsko pjenušavo vino un Kvalitetno vino s kontroliranim zemljopisnim podrijetlom (Kvalitetno vino KZP), ar kuriem identificē Horvātijā ražotus vīnus

text:
                  15.10.2019

                  LV

                  Eiropas Savienības Oficiālais Vēstnesis

                  L 262/13

         KOMISIJAS ĪSTENOŠANAS REGULA (ES) 2019/1718
         (2019. gada 14. oktobris),
         ar ko aizsargā tradicionālos apzīmējumus “Opolo”, “Vrhunsko vino s kontroliranim zemljopisnim podrijetlom (Vrhunsko vino KZP)”, “Kvalitetno biser vino”, “Mlado vino”, “Vrhunsko pjenušavo vino” un “Kvalitetno vino s kontroliranim zemljopisnim podrijetlom (Kvalitetno vino KZP)”, ar kuriem identificē Horvātijā ražotus vīnus
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju (1), un jo īpaši tās 115. panta 2. un 3. punktu,
         tā kā:

                     (1)

                     Komisijas Regula (EK) Nr. 607/2009 (2) paredzēja konkrētus sīki izstrādātus noteikumus par aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu. Regulu (EK) Nr. 607/2009 atcēla ar Deleģēto regulu (ES) 2019/33 (3)2019. gada 14. janvārī.

                     (2)

                     Saskaņā ar Deleģētās regulas (ES) 2019/33 61. panta 5. punktu Regulu (EK) Nr. 607/2009 turpinās piemērot tradicionālo apzīmējumu aizsardzības pieteikumiem un iebildumu procedūrām, kuru izskatīšana vēl nebija pabeigta Deleģētās regulas (ES) 2019/33 spēkā stāšanās dienā.

                     (3)

                     Horvātija 2013. gada 17. maijā saskaņā ar Regulas (EK) Nr. 607/2009 30. pantu iesniedza Komisijai aizsardzības pieteikumu vārdiem “Opolo”, “Vrhunsko vino s kontroliranim zemljopisnim podrijetlom (Vrhunsko vino KZP)”, “Kvalitetno biser vino”, “Mlado vino”, “Vrhunsko pjenuševo vino” un “Kvalitetno vino s kontroliranim zemljopisnim podrijetlom (Kvalitetno vino KZP)” kā tradicionāliem apzīmējumiem (“Horvātijas tradicionālie apzīmējumi” jeb “tradicionālie apzīmējumi, kurus Horvātija pieprasīja aizsargāt”).

                     (4)

                     Horvātijas tradicionālo apzīmējumu aizsardzības pieteikums Eiropas Savienības Oficiālajā Vēstnesī (4) tika publicēts 2018. gada 10. februārī, un saskaņā ar Regulas (EK) Nr. 607/2009 37. panta 1. punktu 2018. gada 4. aprīlī Komisija saņēma no Bosnijas un Hercegovinas iebildumu pret tradicionālo apzīmējumu aizsardzības pieteikumu.

                     (5)

                     Komisija izskatīja Bosnijas un Hercegovinas sniegto pamatoto iebildumu un apliecinošos dokumentus un konstatēja, ka atbilstoši Regulas (EK) Nr. 607/2009 38. pantam iebildums ir pieņemams.

                     (6)

                     Bosnija un Hercegovina iebilda pret aizsardzības pieteikumu, pamatojoties uz to, ka tradicionālie apzīmējumi, kurus Horvātija pieprasīja aizsargāt, Bosnijas un Hercegovinas tiesību aktos ir reglamentēti kā apzīmējumi, ar kuriem konkrētus vīnus raksturo atkarībā no to kvalitātes, krāsas vai atlikumcukuru satura, un to, ka tie ir Bosnijas un Hercegovinas vīndaru tradicionāli izmantotie apzīmējumi. Bosnija un Hercegovina arī apgalvoja, ka minētie tradicionālie apzīmējumi, kurus Horvātija pieprasīja aizsargāt, ir daļa no bijušās Dienvidslāvijas Sociālistiskās Federatīvās Republikas (DSFR) juridiskā mantojuma un tāpēc tie ir pārcelti to valstu tiesībās, kuras izveidojās pēc bijušās DSFR sadalīšanās. Visbeidzot, Bosnija un Hercegovina uzsvēra, ka horvātu valoda ir viena no Bosnijas un Hercegovinas oficiālajām valodām un tāpēc pastāv konkrēti apzīmējumi, kas ir homonīmi apzīmējumiem, ko vīnu raksturošanai uzmanto Horvātijā. Ar šādu pamatojumu Bosnija un Hercegovina pieprasīja aizsargāt savu ražotāju tiesības turpināt izmantot minētos apzīmējumus pēc tā juridiskā akta stāšanās spēkā, ar kuru tiks aizsargāti Horvātijas tradicionālie apzīmējumi.

                     (7)

                     Komisija 2018. gada 28. augusta vēstulē ar iebildumu saistītos dokumentus nosūtīja Horvātijai un aicināja Horvātiju divu mēnešu laikā no Komisijas vēstules izdošanas dienas iesniegt apsvērumus saskaņā ar Regulas (EK) Nr. 607/2009 39. panta 1. punktu.

                     (8)

                     Horvātija un Bosnija un Hercegovina pa e-pastu paziņoja Komisijai par nodomu tikties, lai panāktu vienošanos. Abas valstis pieprasīja Komisijas klātbūtni sanāksmē.

                     (9)

                     2019. gada 30. janvāra sanāksmē Horvātija apstiprināja, ka attiecīgie tradicionālie apzīmējumi desmitgadēm ilgi ir izmantoti vairākos bijušās DSFR reģionos, un apliecināja Bosnijai un Hercegovinai, ka Horvātija nepieprasīs to ekskluzīvu izmantošanu. Tomēr Horvātija pauda bažas par to, ka dažus tradicionālos apzīmējumus, kurus Horvātija pieprasīja aizsargāt, Bosnijā un Hercegovinā izmanto, lai raksturotu vīnus bez aizsargātas cilmes vietas nosaukuma vai ģeogrāfiskās izcelsmes norādes. Bosnija un Hercegovina apliecināja, ka šīs bažas attiecībā uz tradicionālajiem apzīmējumiem tiks novērstas šobrīd notiekošajā Bosnijas un Hercegovinas tiesību aktu saskaņošanā ar Savienības tiesībām.

                     (10)

                     Abas valstis apstiprināja, ka tām ir ne tikai kopīgs bijušās DSFR juridiskais mantojums, bet arī to, ka tās neizbēgami izmanto tādus pašus slāvu izcelsmes vārdus, kas ir sinonīmiski tādiem apzīmējumiem kā “aizsargāts cilmes vietas nosaukums”, “augstākā labuma vīns” un “jaunvīns”. Abas valstis piekrita, ka tad, ja minētie apzīmējumi tiktu aizsargāti tikai vienā valstī, otra valsts nevarētu vairākas desmitgades izmantotus apzīmējumus aizstāt ar apzīmējumiem, kas nav identiski Horvātijas tradicionālajiem apzīmējumiem.

                     (11)

                     Tāpēc Horvātija un Bosnija un Hercegovina vienojās, ka būtu jāparedz pārejas periods, kurā Bosnijai un Hercegovinai būtu jāatļauj izmantot aizsargātos tradicionālos apzīmējumus vīnkopības produktiem, kas neatbilst regulā noteiktajām minēto apzīmējumu definīcijām un izmantošanas nosacījumiem. Šajā pārejas periodā Bosnijai un Hercegovinai vajadzētu pabeigt savu tiesību aktu pakāpenisku saskaņošanu ar Savienības tiesībām vai pielāgot to vīnu marķēšanu, uz kuriem ir minētie Horvātijas tradicionālie apzīmējumi.

                     (12)

                     Starp Horvātiju un Bosniju un Hercegovinu panāktās vienošanās saturs nav pretrunā Savienības tiesībām.

                     (13)

                     Turklāt tā kā attiecīgais Bosnijas un Hercegovinas tiesību akts vēl nav pilnībā saskaņots ar Savienības tiesībām, ieskaitot Regulas (EK) Nr. 607/2009 35. panta 1. punkta c) apakšpunkta ii) punktu, vienlaicīga Bosnijas un Hercegovinas veikta tiešas aizsardzības piemērošana saskaņā ar minēto regulu nebūtu iespējama.

                     (14)

                     Tāpēc, ņemot vērā ražotāju un uzņēmēju intereses, kuri minētos apzīmējumus līdz šim ir izmantojuši likumīgi, un lai pārvarētu Bosnijas un Hercegovinas pagaidu sarežģījumus, ir lietderīgi paredzēt pārejas periodu, kurā notiktu Bosnijas un Hercegovinas tiesību aktu pakāpeniska saskaņošana ar Savienības tiesību aktiem.

                     (15)

                     Tomēr tā kā šo regulu piemēro tikai Savienības teritorijā, pārejas periods attiecas tikai uz Bosnijas un Hercegovinas izcelsmes vīnkopības produktiem, kuri tiek importēti un tirgoti Savienībā un uz kuriem izmantoti Horvātijas tradicionālie apzīmējumi, neraugoties uz to, ka tie neatbilst definīcijai un izmantošanas nosacījumiem.

                     (16)

                     Ņemot vērā iepriekš teikto un to, ka Horvātijas pieteikums atbilst Regulas (ES) Nr. 1308/2013 112. panta nosacījumiem un Regulas (EK) Nr. 607/2009 40. panta 1. punktā minētajiem nosacījumiem, Horvātijas tradicionālos apzīmējumus, ar kuriem identificē Horvātijā ražotos vīnus, būtu jāaizsargā un jāreģistrē elektroniskajā datubāzē e-Bacchus.

                     (17)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Turpmāk uzskaitītos tradicionālos apzīmējumus, ar kuriem identificē Horvātijā ražotus vīnkopības produktus, aizsargā un reģistrē elektroniskajā datubāzē e-Bacchus:

                        a)

                        tradicionālie apzīmējumi Regulas (ES) Nr. 1308/2013 112. panta a) punkta nozīmē:

                                    —

                                    “Vrhunsko vino s kontroliranim zemljopisnim podrijetlom (Vrhunsko vino KZP)”,

                                    —

                                    “Kvalitetno biser vino”,

                                    —

                                    “Vrhunsko pjenušavo vino”,

                                    —

                                    “Kvalitetno vino s kontroliranim zemljopisnim podrijetlom (Kvalitetno vino KZP)”;

                        b)

                        tradicionālie apzīmējumi Regulas (ES) Nr. 1308/2013 112. panta b) punkta nozīmē:

                                    —

                                    “Opolo”,

                                    —

                                    “Mlado vino”.

                  Tradicionālo apzīmējumu definīcijas un izmantošanas nosacījumi ir noteikti šīs regulas pielikumā.

            2. pants
            Piecus gadus no šīs regulas spēkā stāšanās dienas saskaņā ar 1. pantu aizsargātos apzīmējumus drīkst izmantot, lai apzīmētu vīnkopības produktus, kuri neatbilst minētajā pantā noteikto aizsargāto apzīmējumu definīcijām un izmantošanas nosacījumiem un kurus importē no Bosnijas un Hercegovinas un tirgo Savienības teritorijā, ja minētie apzīmējumi tradicionāli izmantoti minētās trešās valsts teritorijā.
            Beidzoties piecu gadu periodam, likumīgi tirgot drīkst tikai tos šā panta pirmajā daļā minētos vīnkopības produktus, kas Savienībā importēti no Bosnijas un Hercegovinas pirms piecu gadu periodā beigām, līdz esošie krājumi beidzas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 14. oktobrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  Komisijas 2009. gada 14. jūlija Regula (EK) Nr. 607/2009, ar ko paredz konkrētus sīki izstrādātus noteikumus Padomes Regulas (EK) Nr. 479/2008 piemērošanai attiecībā uz aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu (OV L 193, 24.7.2009., 60. lpp.).

            (3)  Komisijas 2018. gada 17. oktobra Deleģētā regula (ES) 2019/33, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz cilmes vietas nosaukumu, ģeogrāfiskās izcelsmes norāžu un tradicionālo apzīmējumu aizsardzības pieteikumiem vīna nozarē, iebilduma procedūru, lietošanas ierobežojumiem, produkta specifikācijas grozījumiem, aizsardzības anulēšanu un marķēšanu un noformēšanu (OV L 9, 11.1.2019., 2. lpp.).

            (4)  OV C 51, 10.2.2018., 24. lpp.

            PIELIKUMS

               1. pantā noteikto tradicionālo apzīmējumu definīcijas un lietošanas nosacījumi

               “Opolo”

               Nosaukums:“Opolo”

               Valoda: horvātu

               Definīcija:“Opolo” ir tradicionāls apzīmējums saskaņā ar Regulas (ES) Nr. 1308/2013 112. panta b) punktu. Šo tradicionālo apzīmējumu ir atļauts lietot nedzirkstošam sārtvīnam, kam piemīt pārsvarā augļu garša un kas iegūts vienīgi no ieteikto Vitis vinifera šķirņu sarkanajām vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis (Službeni list), Nr. 53/2014). Vīnus, kam piešķirts tradicionālais apzīmējums “Opolo”, ražo pēc tehnoloģijas, ko izmanto baltvīnu ražošanai, un minimālais faktiskais spirta saturs tiem ir 11 tilp. %. Šo vīnu iegūšanai izmantoto vīnogu maksimālā raža ir 12 000 kg/ha. Analītiskā un organoleptiskā pārbaude ir obligāta. “Opolo” krāsa var būt no gaišsārtas līdz koši sārtai.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Opolo” var izmantot, lai apzīmētu tādus vīnus ar aizsargātajiem cilmes vietas nosaukumiem kā “Primorska Hrvatska”, “Hrvatska Istra”, “Hrvatsko primorje”, “Sjeverna Dalmacija”, “Dalmatinska zagora” un “Srednja i Južna Dalmacija”, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: vīns, kā definēts Regulas (ES) Nr. 1308/2013 VII pielikuma II daļas 1) punktā.

               “Vrhunsko vino s kontroliranim zemljopisnim podrijetlom (Vrhunsko vino KZP)”

               Nosaukums:“Vrhunsko vino s kontroliranim zemljopisnim podrijetlom (Vrhunsko vino KZP)”, kas var būt papildināts ar norādi:

                        —

                        “Arhivsko vino”: vīniem, kas pagrabā turēti piecus vai vairāk gadus, no kuriem vismaz trīs gadus – pudelē,

                        —

                        “Desertno vino”: vīniem, kuri iegūti, pārstrādājot pārgatavojušās vai žāvētas vīnogas, nepievienojot nekādas vielas, un kuriem dabiskā spirta tilpumkoncentrācija nav zemāka par 16 tilp. %, bet faktiskā spirta tilpumkoncentrācija nav zemāka par 9 tilp. %,

                        —

                        “Kasna berba”: vīniem, kuri ražoti no vīnogām, kas pārgatavojušās, un kuriem ir vismaz 94 °Oe,

                        —

                        “Izborna berba”: vīniem, kuri ražoti no īpaši atlasītām vīnogām un kuriem ir vismaz 105 °Oe,

                        —

                        “Izborna berba bobica”: vīniem, kuri ražoti no atlasītām, pārgatavības pakāpi sasniegušām un puves (Botrytis) skartām vīnogām un kuriem ir vismaz 127 °Oe,

                        —

                        “Izborna berba prosušenih bobica”: vīniem, kuri ražoti no atlasītām, pārgatavības pakāpi sasniegušām vīnogulāju ogām un kuriem ir vismaz 154 °Oe,

                        —

                        “Ledeno vino”: vīniem, kuri ražoti no vīnogām, kas ievāktas vismaz −7 °C temperatūrā un apstrādātas sasalušas, un kuriem ir vismaz 127 °Oe.

               Valoda: horvātu

               Definīcija:“Vrhunsko vino s kontroliranim zemljopisnim podrijetlom (Vrhunsko vino KZP)” ir tradicionāls apzīmējums saskaņā ar Regulas (ES) Nr. 1308/2013 112. panta a) punktu. Šis tradicionālais apzīmējums ir sinonīms apzīmējumam “aizsargāts cilmes vietas nosaukums”, kas atļauts tādu vīnu apzīmēšanai, kuri ražoti no ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014). Šo vīnu dabiskā spirta tilpumkoncentrācija nedrīkst būt zemāka par:

                        —

                        10 tilp. % B zonā,

                        —

                        10,5 tilp. % CI zonā,

                        —

                        11 tilp. % CII zonā.

                  Šo vīnu ražošanai izmantojamo vīnogu maksimālā raža ir:

                        —

                        10 000 kg/ha (6 000 l/ha) B zonā,

                        —

                        11 000 kg (6 600 l/ha) CI un CII zonā.

                  Bagātināšana, paskābināšana, atskābināšana un saldināšana nav atļauta. Analītiskā un organoleptiskā pārbaude ir obligāta. Atkarībā no vīnogu ienākšanās pakāpes un vīna ražošanas un nogatavināšanas procesiem var izmantot šādus papildu apzīmējumus:

                        —

                        “Arhivsko vino”,

                        —

                        “Desertno vino”,

                        —

                        “Kasna berba”,

                        —

                        “Izborna berba”,

                        —

                        “Izborna berba bobica”,

                        —

                        “Izborna berba prosušenih bobica”,

                        —

                        “Ledeno vino”.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Vrhunsko vino s kontroliranim zemljopisnim podrijetlom (Vrhunsko vino KZP)” var izmantot attiecībā uz visiem tādiem Horvātijas vīniem ar aizsargātu cilmes vietas nosaukumu, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: vīns, kā definēts Regulas (ES) Nr. 1308/2013 VII pielikuma II daļas 1) punktā.

               “Kvalitetno biser vino”

               Nosaukums:“Kvalitetno biser vino”

               Valoda: horvātu

               Definīcija:“Kvalitetno biser vino” ir tradicionāls apzīmējums saskaņā ar Regulas (ES) Nr. 1308/2013 112. panta a) punktu. Šis tradicionālais apzīmējums ir sinonīms apzīmējumam “aizsargāts cilmes vietas nosaukums”, kas atļauts tādu pusdzirkstošo vīnu apzīmēšanai, kuri iegūti no augstas kvalitātes vīniem, rūgstoša jaunvīna, vīnogu misas vai rūgstošas vīnogu misas un kuri ražoti no ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014). Vīniem, kam piešķirts tradicionālais apzīmējums “Kvalitetno biser vino”, kopējai spirta tilpumkoncentrācijai jābūt vismaz 9 tilp. %, bet faktiskā spirta tilpumkoncentrācija tiem nedrīkst būt zemāka par 7 tilp. %. Ja šo vīnus tur slēgtos traukos 20 °C temperatūrā, izšķīdušā endogēnā oglekļa dioksīda dēļ radies pārspiediens tajos nedrīkst būt zemāks par 1 bāru un augstāks par 2,5 bāriem.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Kvalitetno biser vino” var izmantot attiecībā uz visiem tādiem Horvātijas pusdzirkstošajiem vīniem ar aizsargātu cilmes vietas nosaukumu, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: pusdzirkstošais vīns, kā definēts Regulas (ES) Nr. 1308/2013 VII pielikuma II daļas 8) punktā.

               “Mlado vino”

               Nosaukums:“Mlado vino”

               Valoda: horvātu

               Definīcija:“Mlado vino” ir tradicionāls apzīmējums saskaņā ar Regulas (ES) Nr. 1308/2013 112. panta b) punktu. Šo tradicionālo apzīmējumu ir atļauts lietot attiecībā uz vīniem, kuri ražoti no ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014), un kuros fermentācijas process ir pabeigts vai daļēji pabeigts. Vīnus, kam piešķirts tradicionālais apzīmējums “Mlado vino”, ir jālaiž tirgū pirms tā kalendārā gada 31. decembra, kurā vīnogas ievāktas.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Mlado vino” var izmantot attiecībā uz visiem tādiem Horvātijas vīniem ar aizsargātu cilmes vietas nosaukumu, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: vīns, kā definēts Regulas (ES) Nr. 1308/2013 VII pielikuma II daļas 1) punktā.

               “Vrhunsko pjenušavo vino”

               Nosaukums:“Vrhunsko pjenušavo vino”

               Valoda: horvātu

               Definīcija:“Vrhunsko pjenušavo vino” ir tradicionāls apzīmējums saskaņā ar Regulas (ES) Nr. 1308/2013 112. panta a) punktu. Šis tradicionālais apzīmējums ir sinonīms apzīmējumam “aizsargāts cilmes vietas nosaukums”, ko izmanto, lai apzīmētu dzirkstošos vīnus, kuri iegūti primārās spirta rūgšanas procesā no svaigām vīnogām vai misas un sekundārās spirta rūgšanas procesā no vīna, kas derīgs tādu augstas kvalitātes vai augstākās kvalitātes vīnu iegūšanai, ko ražo no ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014). Dzirkstošajiem vīniem, kam piešķirts tradicionālais apzīmējums “Vrhunsko pjenušavo vino”, faktiskajai spirta tilpumkoncentrācijai jābūt vismaz 10 tilp. %, bet pārspiediens, kas izšķīdušā endogēnā oglekļa dioksīda dēļ tajos rodas, kad tos slēgtos traukos tur 20 °C temperatūrā, nedrīkst būt zemāks par 3 bāriem.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Vrhunsko pjenušavo vino” var izmantot attiecībā uz visiem tādiem Horvātijas dzirkstošajiem vīniem ar aizsargātu cilmes vietas nosaukumu, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: dzirkstošais vīns, kā definēts Regulas (ES) Nr. 1308/2013 VII pielikuma II daļas 4) punktā.

               “Kvalitetno vino s kontroliranim zemljopisnim podrijetlom (Kvalitetno vino KZP)”

               Nosaukums:“Kvalitetno vino s kontroliranim zemljopisnim podrijetlom (Kvalitetno vino KZP)”, kas var būt papildināts ar norādi:

                        —

                        “Mlado vino”: ja vīns ražots no tādām ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014), kuru fermentēšana var būt pabeigta vai daļēji pabeigta, un ja vīnu laiž tirgū pirms tā kalendārā gada 31. decembra, kurā vīnogas ievāktas,

                        —

                        “Arhivsko vino”: ja vīns turēts pagrabā vismaz piecus gadus, no kuriem trīs pēdējos gadus – pudelē,

                        —

                        “Desertno vino”: ja vīns iegūts, pārstrādājot pārgatavojušās vai žāvētas vīnogas, un ja dabiskā spirta tilpumkoncentrācija tam nav zemāka par 16 tilp.%, bet faktiskā spirta tilpumkoncentrācija nav zemāka par 9 tilp.%.

               Valoda: horvātu

               Definīcija: “Kvalitetno vino s kontroliranim zemljopisnim podrijetlom (Kvalitetno vino KZP)” ir tradicionāls apzīmējums saskaņā ar Regulas (ES) Nr. 1308/2013 112. panta a) punktu. Šis tradicionālais apzīmējums ir sinonīms apzīmējumam “aizsargāts cilmes vietas nosaukums”, ko izmanto tādu vīnu apzīmēšanai, kuri ražoti no ieteikto Vitis vinifera šķirņu vīnogām saskaņā ar Valsts sertificēto vīnogu šķirņu sarakstu (Oficiālais Vēstnesis, Nr. 53/2014). Vīnam, kam piešķirts tradicionālais apzīmējums “Kvalitetno vino s kontroliranim zemljopisnim podrijetlom (Kvalitetno vino KZP)”, spirta dabiskā tilpumkoncentrācija nedrīkst būt zemāka par:

                        —

                        8,5 tilp. % B zonā,

                        —

                        9,0 tilp. % C1 zonā,

                        —

                        9,5 tilp. % CII zonā.

                  Šo vīnu ražošanai izmantojamo vīnogu maksimālā raža ir:

                        —

                        11 000 kg/ha (7 700 l/ha) B zonā,

                        —

                        12 000 kg (8 400 l/ha) CI un CII zonā.

                  Analītiskā un organoleptiskā pārbaude ir obligāta.

               Attiecīgo aizsargāto cilmes vietas nosaukumu vai ģeogrāfiskās izcelsmes norāžu saraksts: tradicionālo apzīmējumu “Kvalitetno vino s kontroliranim zemljopisnim podrijetlom (Kvalitetno vino KZP)” var izmantot attiecībā uz visiem tādiem Horvātijas vīniem ar aizsargātu cilmes vietas nosaukumu, kuri atbilst prasībām par šā tradicionālā apzīmējuma izmantošanu.

               Vīnkopības produktu kategorijas: vīns, kā definēts Regulas (ES) Nr. 1308/2013 VII pielikuma II daļas 1) punktā.


title: KOMISIJAS ĪSTENOŠANAS REGULA (ES) …/.. ar ko groza Īstenošanas Regulu (ES) 2015/2378 attiecībā uz automātiskās informācijas apmaiņas efektivitātes ikgadējā izvērtējuma paziņošanas formu un nosacījumiem un statistikas datu sarakstu, ko dalībvalstis iesniedz, lai izvērtētu Padomes Direktīvu 2011/16/ES

text:
               KOMISIJAS ĪSTENOŠANAS REGULA (ES) …/..

               (22.1.2018),

               ar ko groza Īstenošanas Regulu (ES) 2015/2378 attiecībā uz automātiskās informācijas apmaiņas efektivitātes ikgadējā izvērtējuma paziņošanas formu un nosacījumiem un statistikas datu sarakstu, ko dalībvalstis iesniedz, lai izvērtētu Padomes Direktīvu 2011/16/ES

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Padomes 2011. gada 15. februāra Direktīvu 2011/16/ES par administratīvu sadarbību nodokļu jomā un ar ko atceļ Direktīvu 77/799/EK
                  1
                un jo īpaši tās 23. panta 3. un 4. punktu,

               tā kā:

               (1)Direktīvas 2011/16/ES 23. panta 3. punktā noteikts, ka dalībvalstis paziņo Komisijai automātiskās informācijas apmaiņas efektivitātes ikgadēju izvērtējumu.

               (2)Direktīvas 2011/16/ES 23. panta 4. punktā noteikts, ka minētās direktīvas izvērtēšanai dalībvalstis iesniedz statistikas datu sarakstu.

               (3)Sarakstā nav ietverti statistikas dati par obligāto informācijas apmaiņu atbilstoši Direktīvas 2011/16/ES 8.a pantam, jo šādus datus Komisija apkopo no centrālā direktorija, kas izveidots atbilstoši Direktīvas 2011/16/ES 21. panta 5. punktam.

               (4)Tādēļ Komisijas Īstenošanas regula (ES) 2015/2378
                  2
                būtu attiecīgi jāgroza.

               (5)Šajā regulā paredzētie pasākumi ir saskaņā ar atzinumu, ko sniegusi Administratīvās sadarbības komiteja nodokļu jautājumos,

               IR PIEŅĒMUSI ŠO REGULU.

               1. pants

               Grozījumi Īstenošanas regulā (ES) 2015/2378

               Īstenošanas regulu (ES) 2015/2378 groza šādi:

               (1) regulā iekļauj šādus 2.c un 2.d pantus:

               “2.c pants

               Ikgadējā izvērtējuma paziņošanas forma un nosacījumi

               1. Šīs regulas VIII pielikumā noteikta automātiskās informācijas apmaiņas efektivitātes ikgadējā izvērtējuma un sasniegto praktisko rezultātu paziņošanas veidlapa atbilstoši Direktīvas 2011/16/ES 23. panta 3. punktam.

               2. Dalībvalstis katru gadu līdz 1. aprīlim elektroniski paziņo Komisijai ikgadējo izvērtējumu, izmantojot 1. punktā minēto veidlapu. Izvērtējums aptver iepriekšējā kalendārā gada periodu.

               2.d pants

               Statistikas datu saraksts

               1. Šīs regulas IX pielikumā noteikts to statistikas datu saraksts, kas atbilstoši Direktīvas 2011/16/ES 23. panta 4. punktam nepieciešami visām citām administratīvās sadarbības formām, kas nav obligātā automātiskā informācijas apmaiņa.

               Šīs regulas X pielikumā noteikts to statistikas datu saraksts, kas atbilstoši Direktīvas 2011/16/ES 8. panta 1. punktam nepieciešami obligātajai automātiskajai informācijas apmaiņai.

               Šīs regulas XI pielikumā noteikts to statistikas datu saraksts, kas atbilstoši Direktīvas 2011/16/ES 8. panta 3.a punktam nepieciešami obligātajai automātiskajai informācijas apmaiņai.

               Šīs regulas XII pielikumā noteikts to statistikas datu saraksts, kas atbilstoši Direktīvas 2011/16/ES 8.aa pantam nepieciešami obligātajai automātiskajai informācijas apmaiņai.

               2. Dalībvalstis katru gadu līdz 1. aprīlim Komisijai elektroniskā veidā paziņo statistikas datus par visām administratīvās sadarbības formām, kas nav obligātā automātiskā informācijas apmaiņa, iepriekšējā kalendārajā gadā saskaņā ar sarakstu IX pielikumā.

               3. Dalībvalstis katru gadu līdz 1. novembrim Komisijai elektroniski paziņo statistikas datus par obligāto automātisko informācijas apmaiņu saskaņā ar sarakstu X, XI un XII pielikumā.”

               (2) Regulai pievieno VIII, IX, X, XI un XII pielikumu, kā noteikts šīs regulas pielikumā.

               2. pants

               Stāšanās spēkā un piemērošana

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 22.1.2018

                     Komisijas vārdā –

                     priekšsēdētājs
                     Jean-Claude JUNCKER

                     (1)

                        OV L 64, 11.3.2011., 1. lpp.

                     (2)

                        Komisijas Īstenošanas regula (ES) 2015/2378 (2015. gada 15. decembris), ar ko nosaka sīki izstrādātu kārtību, kā īstenot atsevišķus noteikumus Padomes Direktīvā 2011/16/ES par administratīvu sadarbību nodokļu jomā, un atceļ Īstenošanas regulu (ES) Nr. 1156/2012 (OV L 332, 18.12.2015., 19. lpp).

    ---documentbreak---

               PIELIKUMS

               dokumentam

               KOMISIJAS ĪSTENOŠANAS REGULA (ES) …/..,

               ar ko groza Īstenošanas Regulu (ES) 2015/2378 attiecībā uz automātiskās informācijas apmaiņas efektivitātes ikgadējā izvērtējuma paziņošanas formu un nosacījumiem un statistikas datu sarakstu, ko dalībvalstis iesniedz, lai izvērtētu Padomes Direktīvu 2011/16/ES

               Regulai (ES) Nr. 2015/2378 pievieno šādus pielikumus:

               VIII PIELIKUMS

               Veidlapa, kas minēta 2.c pantā

               Veidlapa, ko izmanto paziņošanai atbilstoši Direktīvas 2011/16/ES 23. panta 3. punktam, ietver šādu informāciju:

               - Tās dalībvalsts identifikācija, kura atbild uz anketas jautājumiem

               - Informācijas pieejamība dalībvalstī

               - Uzraudzība, vai atbilstoši 14. panta 2. punktam reizi gadā nosūtītas divpusējas atsauksmes

               - Automātiskās informācijas apmaiņas efektivitāte

               - Saņemtās informācijas apstrāde un svarīgākās vispārēja rakstura tehniskās (IT) problēmas, kas radušās

               - Tās saņemtās informācijas kvalitāte, kurā identificēti saņēmēji / personas; Problēmas, kas saistītas ar saņemtās informācijas saturu, un attiecīgi ierosinājumi

               - Tādas informācijas izmantošana un efektivitāte, ko izmanto saistību izpildes mērķiem, ieskaitot informācijas lietderību principā; faktiskā un turpmāka informācijas izmantošana; informācijas izmantošana dalījumā pa nodokļu jomām; administratīvā sadarbība, kuru veicina saņemtās informācijas izmantošana

               - Sasniegtie praktiskie rezultāti, kuros ietverts kopējais rezultāts (ieskaitot īpašos projektus); īpašo projektu konkrētie rezultāti; automātiskās informācijas apmaiņas (AIA) izstrādes un īstenošanas administratīvās un citas attiecīgās izmaksas; atkārtotu AIA operāciju administratīvās izmaksas; citas attiecīgās izmaksas, kas saistītas ar nodokļu saistību izpildi; pozitīva un negatīva pieredze; svarīgākie aspekti, kas izraisījuši tiesu lietas un tiesvedību

               - Cik veiksmīgi pildīts pienākums paziņot attiecīgajām dalībvalstīm pārskatus par katru valsti (no citu dalībvalstu nodokļu iestādēm saņemto pārskatu par katru valsti skaits / no citu dalībvalstu nodokļu iestādēm saņemamo pārskatu par katru valsti skaits)

               - Kādā mērā ziņošanas vienības pildījušas pienākumu sniegt pārskatus par katru valsti (saņemto pārskatu par katru valsti skaits / saņemamo pārskatu par katru valsti skaits)

               - Saraksts ar visām jurisdikcijām, kurās ziņošanas vienību, kas atrodas ES, galīgie mātesuzņēmumi ir rezidenti, bet kurās pilnīgi pārskati nav iesniegti vai nav notikusi apmaiņa ar tiem.

               IX PIELIKUMS

               Saraksts, kas minēts 2.d pantā

               Direktīvas 2011/16/ES 23. panta 4. punktā minētie statistikas dati, kas nepieciešami administratīvās sadarbības veidlapām, izņemot obligāto automātisko informācijas apmaiņu, ietver šādu informāciju:

               - Dalībvalsts identifikācija

               - Gads

               - A daļa: Statistikas dati par informācijas apmaiņu, dalījumā pa dalībvalstīm

               - par informācijas apmaiņu pēc pieprasījuma (Direktīvas 2011/16/ES 5., 6. un 7. pants)

               - Nosūtīto pieprasījumu skaits

               - Saņemto atbilžu skaits

               - Sešu mēnešu laikā saņemto pilnīgo atbilžu skaits

               - To atbilžu skaits, par kurām (daļēja vai pilnīga) informācija saņemta divu mēnešu laikā

               - Saņemto pieprasījumu skaits

               - Nosūtīto atbilžu skaits

               - Atteikumu skaits, kas pamatoti ar Direktīvas 2011/16/ES 17. pantu

               - par spontānu informācijas apmaiņu (Direktīvas 2011/16/ES 9. un 10. pants)

               - Nosūtīto spontāno informācijas apmaiņu skaits

               - Saņemto spontāno informācijas apmaiņu skaits / nosūtīto pārrobežu nolēmumu skaits

               - Saņemto pārrobežu nolēmumu skaits

               - Nosūtīto iepriekšēju vienošanos par cenas noteikšanu skaits

               - Saņemto iepriekšēju vienošanos par cenas noteikšanu skaits

               - B daļa: Statistikas dati par citām administratīvās sadarbības formām

               - par atrašanos administratīvajos birojos un līdzdalību administratīvajās procedūrās (Direktīvas 2011/16/ES 11. pants)

               - Gadījumu skaits, kad bijusi atrašanās administratīvajos birojos un notikusi līdzdalība administratīvajās procedūrās

               - par vienlaicīgām pārbaudēm (Direktīvas 2011/16/ES 12. pants)

               - Vienlaicīgo pārbaužu skaits, kuras dalībvalsts sākusi

               - Vienlaicīgo pārbaužu skaits, kurās dalībvalsts piedalījusies

               - par paziņojuma pieprasījumiem (Direktīvas 2011/16/ES 13. pants)

               - Nosūtīto paziņojuma pieprasījumu skaits

               - Saņemto paziņojuma pieprasījumu skaits

               - par atsauksmēm (Direktīvas 2011/16/ES 14. pants)

               - Nosūtīto pieprasījumu sniegt atsauksmi skaits

               - Saņemto atsauksmju skaits

               - Saņemto pieprasījumu sniegt atsauksmi skaits

               - Nosūtīto atsauksmju skaits

               - C daļa: Statistikas dati par aplēstajiem papildu ieņēmumiem vai par uzlikto nodokļu pieaugumu administratīvās sadarbības dēļ (Šajā daļā informācijas sniegšana ir brīvprātīga.)

               - Informācijas apmaiņas pēc pieprasījuma dēļ

               - Spontānas informācijas apmaiņas dēļ

               - Vienlaicīgu pārbaužu dēļ

               - Kopskaits un gadījumu skaits.

               X PIELIKUMS

               Saraksts, kas minēts 2.d pantā

               Statistikas dati, kas atbilstoši Direktīvas 2011/16/ES 23. panta 4. punktam nepieciešami obligātajai automātiskajai informācijas apmaiņai par minētās direktīvas 8. panta 1. punktā minētajām ienākumu un kapitāla kategorijām, ietver šādu informāciju:

               - par visām ienākumu un kapitāla kategorijām, kas minētas Direktīvas 2011/16/ES 8. panta 1. punktā: statistikas dati par ziņojumu un nodokļu maksātāju;

               - gadījumā, ja ir ienākumi no nodarbinātības vai direktora atalgojuma: statistikas dati par ziņojumu un saņēmēju, ziņojumu un maksātāju, saņēmēju un attiecību veidu, maksātāju un attiecību veidu, saņēmēju un ienākumiem;

               - pensiju gadījumā: statistikas dati par ziņojumu un saņēmēju, ziņojumu un maksātāju, saņēmēju, maksātāju, shēmu un ienākumiem;

               - dzīvības apdrošināšanas produktu gadījumā: statistikas dati par ziņojumu un principiem, pamatstratēģiju, gadījumiem;

               - gadījumā, ja ir īpašumtiesības un ienākumi no nekustamā īpašuma: statistikas dati par ziņojumu un personu, personām kopumā, īpašumu skaitu un vērtību, darījumu skaitu un vērtību, aizdevumu skaitu un vērtību, no tiesībām izrietošo ienākumu skaits un vērtība;

               - statusa ziņojumu gadījumā: statistikas dati par statusa ziņojumu, statusa ziņojuma kļūdu;

               - gadījumā, kad ziņojumos datu nav: statistikas dati par ziņojumiem, kuros datu nav.

               XI PIELIKUMS

               Saraksts, kas minēts 2.d pantā

               Statistikas dati, kas saskaņā ar Direktīvas 2011/16/ES 8. panta 3.a punktu nepieciešami obligātajai automātiskajai informācijas apmaiņai, atbilstoši minētās direktīvas 23. panta 4. punktam ietver šādu informāciju:

               - ziņojumi: statistikas dati par izcelsmes valsti un galamērķa valsti, reģistrēto ierakstu kopskaits, maksājumu kopsumma;

               - izcelsmes valsts: statistikas dati par finanšu iestādēm, kas sniedz ziņojumus, maksājumu kopsumma;

               - unikālie konti: statistikas dati par konta turētāju skaitu, maksājumu kategoriju, summu dalījumā pa maksājumu kategorijām;

               - konti: statistikas dati par konta turētāja veidu, konta turētāja nodokļa maksātāja identifikācijas numurs vai tam līdzvērtīgs numurs, konta turētāja rezidences vietas valsts, fiziska persona kā konta turētājs, slēgts konts, neaktīvs konts;

               - konta turētāji: statistikas dati par kontrolējošās personas veidu, kontrolējošās personas nodokļa maksātāja identifikācijas numurs vai tam līdzvērtīgs numurs, kontrolējošās personas rezidences vietas valsti, fiziska persona kā kontrolējošā persona.

               XII PIELIKUMS

               Saraksts, kas minēts 2.d pantā

               Statistikas dati, kas saskaņā ar Direktīvas 2011/16/ES 8.aa pantu nepieciešami obligātajai automātiskajai informācijas apmaiņai, atbilstoši minētās direktīvas 23. panta 4. punktam ietver šādu informāciju:

               - pārskatu par katru valsti skaits, kas saņemti no sastāvā esošām vienībām;

               - pārskatu par katru valsti skaits, kurus sniedz sastāvā esošas vienības, bet kuri sniegti daļēji vai nav sniegti vispār, dalījumā pa galīgo mātesuzņēmumu jurisdikcijām;

               - pārskatu par katru valsti skaits, kas saņemti no visām pārējām dalībvalstīm;

               - pārskatu par katru valsti skaits, kas saņemami, bet nav saņemti no visām pārējām dalībvalstīm;

               - pārskatu par katru valsti skaits, kas nosūtīti visām pārējām dalībvalstīm.


title: KOMISIJAS ĪSTENOŠANAS REGULA (ES) …/.. ar ko Īstenošanas regulu (ES) Nr. 809/2014 groza attiecībā uz marķējuma prasībām saistībā ar atbalsta pieteikumiem par platībām, kuras izmanto kaņepju ražošanai

text:
               KOMISIJAS ĪSTENOŠANAS REGULA (ES) …/..

               (14.5.2018),

               ar ko Īstenošanas regulu (ES) Nr. 809/2014 groza attiecībā uz marķējuma prasībām saistībā ar atbalsta pieteikumiem par platībām, kuras izmanto kaņepju ražošanai

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu
                  1
                un jo īpaši tās 78. panta pirmās daļas b) punktu,

               tā kā:

               (1)Saskaņā ar Komisijas Īstenošanas regulas (ES) Nr. 809/2014
                  2
                17. panta 7. punkta pirmās daļas c) apakšpunktu attiecībā uz platībām, ko izmanto kaņepju audzēšanai, vienotajā pieteikumā jāiekļauj oficiālās etiķetes, kas izmantotas uz sēklu iepakojuma saskaņā ar Padomes Direktīvu 2002/57/EK
                  3
               .

               (2)Ar Komisijas Deleģēto regulu (ES) .../...
                  4
                grozītās Komisijas Deleģētās regulas (ES) Nr. 639/2014
                  5
                9. panta 1. punktā ietverta kaņepju sēklu alternatīva sertifikācija saglabājamo šķirņu gadījumā saskaņā ar Komisijas Direktīvu 2008/62/EK
                  6
               .

               (3)Tāpēc ir lietderīgi attiecīgi grozīt Īstenošanas regulas (ES) Nr. 809/2014 17. panta 7. punkta pirmās daļas c) apakšpunktu un norādīt dokumentus, kas atzīstami par oficiālām etiķetēm attiecībā uz saglabājamajām šķirnēm, kuras sertificētas saskaņā ar Direktīvu 2008/62/EK.

               (4)Tādēļ Īstenošanas regula (ES) Nr. 809/2014 būtu attiecīgi jāgroza.

               (5)Šajā regulā paredzētie pasākumi ir saskaņā ar Tiešo maksājumu komitejas atzinumu,

               IR PIEŅĒMUSI ŠO REGULU.

               1. pants

               Īstenošanas regulas (ES) Nr. 809/2014 17. panta 7. punkta pirmās daļas c) apakšpunktu aizstāj ar šādu:

                  “c) oficiālās etiķetes, kas izmantotas uz sēklu iepakojuma saskaņā ar Padomes Direktīvu 2002/57/EK* un jo īpaši tās 12. pantu, vai jebkuru citu dokumentu, ko dalībvalsts atzinusi par līdzvērtīgu; vai – attiecībā uz saglabājamajām šķirnēm, kas sertificētas saskaņā ar Komisijas Direktīvu 2008/62/EK**, – piegādātāja etiķetes vai drukātu vai ar zīmogu uzspiestu atzīmi, kas izmantotas uz saglabājamo šķirņu sēklu iepakojumiem, kā norādīts minētās direktīvas 18. pantā.

               *
                     Padomes 2002. gada 13. jūnija Direktīva 2002/57/EK par eļļas augu un šķiedraugu sēklu tirdzniecību (OV L 193, 20.7.2002., 74. lpp.).

               **
                     Komisijas 2008. gada 20. jūnija Direktīva 2008/62/EK, ar ko paredz atsevišķas atkāpes saistībā ar to lauksaimniecības savvaļas sugu un šķirņu atzīšanu, kuras ir dabiskā veidā pielāgotas vietējiem un reģionālajiem apstākļiem un ko apdraud ģenētiska erozija, un minēto savvaļas sugu un šķirņu sēklu un sēklas kartupeļu tirdzniecību (OV L 162, 21.6.2008., 13. lpp.).”

               2. pants

               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 14.5.2018

                     Komisijas vārdā –

                     priekšsēdētājs
                     Jean-Claude JUNCKER

                     (1)

                        OV L 347, 20.12.2013., 549. lpp.

                     (2)

                        Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).

                     (3)

                        Padomes 2002. gada 13. jūnija Direktīva 2002/57/EK par eļļas augu un šķiedraugu sēklu tirdzniecību (OV L 193, 20.7.2002., 74. lpp.).

                     (4)

                        OV [...]

                     (5)

                        Komisijas 2014. gada 11. marta Deleģētā regula (ES) Nr. 639/2014, ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV L 181, 20.6.2014., 1. lpp.).

                     (6)

                        Komisijas 2008. gada 20. jūnija Direktīva 2008/62/EK, ar ko paredz atsevišķas atkāpes saistībā ar to lauksaimniecības savvaļas sugu un šķirņu atzīšanu, kuras ir dabiskā veidā pielāgotas vietējiem un reģionālajiem apstākļiem un ko apdraud ģenētiska erozija, un minēto savvaļas sugu un šķirņu sēklu un sēklas kartupeļu tirdzniecību (OV L 162, 21.6.2008., 13. lpp.).


title: KOMISIJAS ĪSTENOŠANAS REGULA (ES) …/.. ar ko groza Īstenošanas regulu (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA)

text:
               KOMISIJAS ĪSTENOŠANAS REGULA (ES) …/..

               (30.7.2018),

               ar ko groza Īstenošanas regulu (ES) Nr. 808/2014,
                  ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005
                  1
               , un jo īpaši tās 8. panta 3. punktu,

               tā kā:

               (1)Komisijas Īstenošanas regulā (ES) Nr. 808/2014
                  2
                paredzēti noteikumi par Regulas (ES) Nr. 1305/2013 piemērošanu. Ar Eiropas Parlamenta un Padomes Regulu (ES) 2017/2393
                  3
                Regula (ES) Nr. 1305/2013 tika grozīta, vienkāršojot vispārīgos noteikumus, kas reglamentē Eiropas Lauksaimniecības fondu lauku attīstībai (ELFLA). Tāpēc Regulas (ES) Nr. 1305/2013 īstenošanas noteikumi būtu attiecīgi jāgroza.

               (2)Tika atcelts pienākums konsultējošās struktūras atlasīt, izmantojot īpašu konkursa procedūru. Tāpēc īstenošanas noteikumi par uzaicinājumiem uz konkursu būtu jāsvītro.

               (3)Regulas (ES) Nr. 1305/2013 2. panta 1. punkta n) apakšpunktā ieviesti noteikumi par gados jaunu lauksaimnieku kopīgu saimniecību dibināšanu, un minētās regulas 2. panta 1. punkta s) apakšpunktā pievienota “saimniecības dibināšanas dienas” definīcija. Tāpēc Īstenošanas regulas (ES) Nr. 808/2014 I pielikuma 1. daļas 8. punktā izklāstītie noteikumi, kas attiecas uz gados jauniem lauksaimniekiem, būtu jāpieskaņo. Turklāt, tā kā Komisijas Īstenošanas regulas (ES) Nr. 809/2014
                  4
                57. pants, kurā ietverti noteikumi par lauku saimniecību un darījumdarbības attīstību, tika svītrots, būtu jāvienkāršo arī Īstenošanas regulā (ES) Nr. 808/2014 ietvertie noteikumi par darījumdarbības plānu.

               (4)Noteikumi par finanšu instrumentiem ir vienkāršoti. Konkrēti, Regulas (ES) Nr. 1305/2013 49. panta 4. punktā ir ieviesta atkāpe no atlases kritēriju piemērojamības darbībām, kurām atbalstu sniedz finanšu instrumentu veidā. Īstenošanas Regulas (ES) Nr. 808/2014 I pielikuma 1. daļas 8. punkts būtu jāsaskaņo ar šo atkāpi.

               (5)Lai izvairītos no nevajadzīga administratīvā sloga un jo īpaši no finansēšanas plānu biežas grozīšanas, ir jāprecizē, ka katras programmas finanšu plānā norādīto plānoto ELFLA ieguldījumu pārsnieguma maksimums ir aprēķināts katra pasākuma kopsummas līmenī.

               (6)Regulas (ES) Nr. 1305/2013 39.a pants paredz atbalstu lauksaimniekiem ar konkrētās nozares ienākumu stabilizācijas instrumentu, un minētās regulas 37. pants pieļauj atbalstu lauksaimniecības apdrošināšanas shēmām, kas sedz ražošanas zaudējumus, kuri pārsniedz 20 % no gada vidējā apjoma un kurus izraisījuši nelabvēlīgi klimatiskie apstākļi, dzīvnieku vai augu slimības, kaitēkļu invāzija vai vides incidents. Saskaņā ar Regulas (ES) Nr. 1305/2013 8. panta 1. punkta h) apakšpunktu finansēšanas plānā būtu jānorāda plānotais ELFLA atbalsts un ieguldījuma likme.

               (7)Tādēļ Īstenošanas regula (ES) Nr. 808/2014 būtu attiecīgi jāgroza.

               (8)Šajā regulā paredzētie pasākumi ir saskaņā ar Lauku attīstības komitejas atzinumu,

               IR PIEŅĒMUSI ŠO REGULU.

               1. pants

               Īstenošanas regulu (ES) Nr. 808/2014 groza šādi:

               (1) regulas 7. pantu svītro;

               (2) regulas 8. panta 1. punktu svītro;

               (3) I pielikuma 1. daļu groza šādi:

               a)8. punktu “Izvēlēto pasākumu apraksts” groza šādi:

               i)2) apakšpunkta c) punktu aizstāj ar šādu:

               “c)
                     darbības joma, atbalsta līmenis, atbalsttiesīgie saņēmēji un attiecīgā gadījumā metodika summas vai atbalsta likmes aprēķināšanai katram apakšpasākumam un/vai attiecīgā gadījumā katram darbības veidam. Katram darbības veidam norādītas attiecināmās izmaksas, atbalsttiesīguma nosacījumi, piemērojamās summas un atbalsta likmes, kā arī atlases kritēriju noteikšanas principi. Ja atbalstu sniedz finanšu instrumentam, ko īsteno saskaņā ar Regulas (ES) Nr. 1303/2013 38. panta 4. punkta pirmās daļas a) un b) apakšpunktu, — apraksts par finanšu instrumenta veidu, galasaņēmēju vispārīgās kategorijas, attiecināmo izmaksu vispārīgās kategorijas un atbalsta maksimālais apjoms.”;

               ii)2) apakšpunkta e) punkta 5. apakšpunktu aizstāj ar šādu:

               “5. Lauku saimniecību un darījumdarbības attīstība (Regulas (ES) Nr. 1305/2013 19. pants):

               — Regulas (ES) Nr. 1305/2013 19. panta 1. punkta a) apakšpunkta iii) punktā minētās mazās lauku saimniecības definēšana,

               — Regulas (ES) Nr. 1305/2013 2. panta 1. punkta s) apakšpunktā minēto darbību definēšana (“saimniecības dibināšanas diena”),

               — Regulas (ES) Nr. 1305/2013 19. panta 4. punkta piektajā daļā minēto maksimālo un minimālo robežvērtību definēšana,

               — īpaši nosacījumi par atbalstu gadījumos, kad gados jauns lauksaimnieks nesāk darbību kā vienīgais lauku saimniecības vadītājs, saskaņā ar Deleģētās regulas (ES) Nr. 807/2014 2. panta 1. un 2. punktu,

               — informācija par Deleģētās regulas (ES) Nr. 807/2014 2. panta 3. punktā minētā atvieglojumu laikposma piemērošanu,

               — darījumdarbības plāna prasību kopsavilkums,

               — kā realizēta iespēja darījumdarbības plānā apvienot dažādus pasākumus, kas gados jaunajam lauksaimniekam nodrošina piekļuvi minētajiem pasākumiem,

               — ietvertās dažādošanas jomas.”;

               iii)
                     2) apakšpunkta e) punkta 16. apakšpunktu aizstāj ar šādu:

               “16. Riska pārvaldība (Regulas (ES) Nr. 1305/2013 36.–39.a pants):”;

               b)10. punkta c) apakšpunktu groza šādi:

               i)pirmajai daļai pievieno šādu v) punktu:

               “v)
                     attiecībā uz darbībām, kas īstenotas saskaņā ar Regulas (ES) Nr. 1305/2013 37. pantu, ja minimālā zaudējumu robežvērtība noteikta 20 %, un attiecībā uz darbībām, kas īstenotas saskaņā ar Regulas (ES) Nr. 1305/2013 39.a pantu, indikatīvais kopējais Savienības ieguldījums un indikatīvā ieguldījuma likme.”;

               ii)pievieno šādu daļu:

               “Lai veiktu Regulas (ES) Nr. 1306/2013 36. pantā minētos starpmaksājumus, 37. pantā minēto atlikuma maksājumu un minētās regulas 51. pantā minēto grāmatojumu noskaidrošanu, ELFLA ieguldījumu, kas jāmaksā par attiecīgās programmas attiecināmajiem publiskajiem izdevumiem, ņem vērā pasākuma līmenī.”

               2. pants

               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 30.7.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 347, 20.12.2013., 487. lpp.

                     (2)

                        Komisijas 2014. gada 17. jūlija Īstenošanas regula (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 227, 31.7.2014., 18. lpp.).

                     (3)

                        Eiropas Parlamenta un Padomes 2017. gada 13. decembra Regula (ES) 2017/2393, ar ko groza Regulas (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA), (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību, (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, (ES) Nr. 1308/2013, ar ko izveido lauksaimniecības produktu tirgu kopīgu organizāciju, un (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu (OV L 350, 29.12.2017., 15. lpp.).

                     (4)

                        Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).